รายงานการประชุมคณะกรรมการบริหาร (ทีมประเทศไทย) สถานกงสุลใหญ่ ณ เมืองเจนไน

ครั้งที่ ๑/๒๕๕๘

วันพุธที่ ๑๕ ตุลาคม ๒๕๕๗ ณ ห้องประชุม สถานกงสุลใหญ่ ณ เมิองเจนไน

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

ผู้เข้าร่วมการประชุม

1. นายสมศักดิ์ เตรียมแจ้งอรุณ ประธาน

กงสุลใหญ่ ณ เมืองเจนไน

1. นางสาวพรพิมล สุคันธวณิช รองประธาน

 รองกงสุลใหญ่ และเลขานุการ

1. นายธราดล ทองเรือง กรรมการ

ผู้อำนวยการสำนักงานส่งเสริมการค้าระหว่างประเทศ

ณ เมืองเจนไน

1. นางจันทนา ศีลศรกรรมการ

กงสุล และผู้ช่วยเลขานุการ

1. นางนันทิตา ประเสริฐศิลป์ กรรมการ

รองกงสุล

1. นายชวฤทธิ์ธนสมบัตินันท์ กรรมการ

ผู้จัดการ บริษัท การบินไทย จำกัด (มหาชน)

สาขาเมืองเจนไน

1. นายอรุณ นฤมิตเลิศ ที่ปรึกษา

รองกรรมการผู้จัดการอาวุโส

บริษัท เจริญโภคภัณฑ์จำกัด (อินเดีย)

1. นายเฉลิมเกียรติ พลรัตน์ ที่ปรึกษา

ผู้ช่วยกรรมการผู้จัดการ ด้านทรัพยากรมนุษย์

บริษัท เจริญโภคภัณฑ์ (อินเดีย) จำกัด

1. นายจักรกฤษณ์ ทนันต์ชัย ที่ปรึกษา

ผู้จัดการแผนก ด้านจัดซื้อพัสดุครุภัณฑ์

บริษัท เจริญโภคภัณฑ์ จำกัด (อินเดีย)

1. นางวรรณา สดากร ที่ปรึกษา

 ผู้จัดการฝ่ายจัดซื้อ

 บริษัท ร้อกเวิธ จำกัด (มหาชน)

1. นายนภาวุธ ประจำเมือง ที่ปรึกษา

 กรรมการผู้จัดการ

 บริษัท พฤกษา เรียลเอสเตท จำกัด (มหาชน)

ผู้ไม่ได้เข้าร่วมการประชุม เนื่องจากติดภารกิจ

 ๑. ผู้อำนวยการสำนักงานส่งเสริมการค้าระหว่างประเทศ กรรมการ

 ณ เมืองมุมไบ ๒. ผู้อำนวยการสำนักงานเศรษฐกิจการลงทุน กรรมการ

 ณ เมืองมุมไบ

๓. ผู้อำนวยการการท่องเที่ยวแห่งประเทศไทย กรรมการ

 สำนักงานเมืองมุมไบ

๔. ผู้จัดการ บริษัท การบินไทย จำกัด (มหาชน) กรรมการ

 สาขาเมืองบังคาลอร์

๕. ผู้จัดการ ธนาคารกรุงไทย จำกัด มหาชน กรรมการ

 สาขาเมืองมุมไบ

**เริ่มการประชุมเวลา ๑๐.๓๐ น.**

**ระเบียบวาระที่ ๑ เรื่องที่ประธานแจ้งให้ทราบ**

 **๑.๑ การเข้ารับตำแหน่งกงสุลใหญ่ ณ เมืองเจนไน**

**ประธาน** กล่าวแนะนำตนเองในการเข้ารับตำแหน่งกงสุลใหญ่ ณ เมืองเจนไน และข้าราชการที่ย้ายมารับตำแหน่งใหม่อีกท่านหนึ่ง คือ นายธราดล ทองเรือง ผู้อำนวยการสำนักงานส่งเสริมการค้าระหว่างประเทศ ณ เมืองเจนไน

**๑.๒ คำสั่งสถานกงสุลใหญ่ ณ เมืองเจนไน ที่ ๒๔/๒๕๕๗ ลงวันที่ ๑ ตุลาคม ๒๕๕๗ เรื่อง แต่งตั้งคณะกรรมการบริหาร (ทีมประเทศไทย) สถานกงสุลใหญ่ ณ เมืองเจนไน**

**ประธาน** แจ้งว่าสถานกงสุลใหญ่ฯ ได้มีคำสั่งแต่งตั้งคณะกรรมการบริหาร (ทีมประเทศไทย) โดยอาศัยอำนาจตามความในมาตรา ๕๐/๔ แห่งพระราชบัญญัติระเบียบบริหารราชการแผ่นดิน พ.ศ. ๒๕๓๔ แก้ไขเพิ่มเติมโดยพระราชบัญญัติระเบียบบริหารราชการแผ่นดิน (ฉบับที่ ๗) พ.ศ. ๒๕๕๐ เพื่อให้การบริหารราชการของหน่วยงานต่างๆ โดยรวมมีความเหมาะสม สอดคล้องและเชื่อมโยงระหว่างประเทศไทยกับรัฐในเขตกงสุล และให้มีการทำงานและการดำเนินภารกิจร่วมกันระหว่างหน่วยงานในลักษณะบูรณาการเพื่อให้เกิดประโยชน์สูงสุด เป็นผลดีต่อประเทศและเป็นไปตามนโยบายของรัฐบาล พร้อมกับได้กล่าวขอบคุณคณะกรรมการและที่ปรึกษาที่ได้เข้าร่วมการประชุมในครั้งนี้

**ระเบียบวาระที่ ๒** **เรื่องเพื่อทราบ**

**๒.๑ ผลการประชุมหารือระดับปลัดกระทรวงการต่างประเทศไทย-อินเดีย (Thailand-India Foreign Office Consultations: FOC) เมื่อวันที่ ๘ กันยายน ๒๕๕๗**

**รองประธานและฝ่ายเลขานุการ** ปลัดกระทรวงการต่างประเทศได้เป็นประธานการประชุมฯ ร่วมกับนาย Anil Wadhawa ปลัดกระทรวงการต่างประเทศอินเดีย (ฝ่ายกิจการตะวันออก) โดยในระหว่างการประชุมฯ ได้มีการหารือในประเด็นต่างๆ ที่สำคัญ ได้แก่

(๑) การหารือในภาพรวมของความสัมพันธ์ระหว่างไทยกับอินเดีย โดยทั้งสองฝ่ายยินดีที่ความสัมพันธ์ดำเนินไปอย่างใกล้ชิด โดยผ่านกรอบความร่วมมือต่างๆ อาทิ BIMSTEC, SAARC-ASEAN, EAS และฝ่ายอินเดียแสดงความเข้าใจต่อสถานการณ์การเมืองในประเทศไทย

(๒) การเยือนระดับสูง โดยที่ประชุมรับทราบว่ารัฐมนตรีว่าการกระทรวงการต่างประเทศอินเดียยินดีจะมาเยือนประเทศไทยเพื่อเข้าร่วมพิธีเปิดงานนิทรรศการเกี่ยวกับพระบาทสมเด็จพระเจ้าอยู่หัว-มหาตมะ คานธี ในวันที่ ๒ ธันวาคม ๒๕๕๗ ที่กรุงเทพฯ หากไม่ติดภารกิจอื่น ซึ่งฝ่ายไทยเสนอที่จะจัดการประชุมคณะกรรมาธิการร่วม (Joint Commission) ไทย-อินเดีย ครั้งที่ ๗ ในช่วงเวลาดังกล่าว นอกจากนี้ รัฐมนตรีว่าการกระทรวงการต่างประเทศอินเดียยังแสดงความสนใจที่จะเข้าร่วมการประชุม World Sanskrit Conference ครั้งที่ ๑๖ ที่ประเทศไทย ในเดือนกรกฎาคม ๒๕๕๘ และนายกรัฐมนตรีของไทยยังมีแผนที่จะเยือนประเทศอินเดียภายหลังการเยือนประเทศสมาชิกอาเซียนแล้วด้วย โดยฝ่ายอินเดียแจ้งว่า ยินดีให้การต้อนรับ และขอให้ฝ่ายไทยเสนอช่วงเวลาที่ประสงค์จะเยือนในช่วงครึ่งแรกของปี ๒๕๕๘

(๓) ด้านเศรษฐกิจ ฝ่ายอินเดียเสนอให้ยุติการเจรจาจัดทำ FTA ไทย-อินเดียไว้ก่อน เนื่องจากเห็นว่าที่ผ่านมาการเจรจาครอบคลุมถึงร้อยละ ๙๐ แล้ว ส่วนประเด็นที่ยังติดค้างคาดว่าจะต้องใช้เวลาอีกนานพอสมควรกว่าจะได้ข้อสรุป และเสนอให้ทั้งสองฝ่ายลงนามความตกลงในส่วนที่เห็นพ้องกันแล้วก่อน นอกจากนี้ ทั้งสองฝ่ายยังเห็นพ้องให้มีการหารือระหว่างกระทรวงพาณิชย์ของทั้งสองประเทศในประเด็นปัญหาอุปสรรคทางการค้า และฝ่ายไทยได้เสนอให้ฝ่ายอินเดียพิจารณาอำนวยความสะดวกให้แก่นักธุรกิจไทยที่จะไปลงทุนในอินเดีย อาทิ การตรวจลงตราระยะยาวให้แก่นักธุรกิจไทย และการเร่งรัดการจัดทำความตกลงยกเว้นการจัดเก็บ ภาษีซ้อน ซึ่งฝ่ายอินเดียเสนอให้นำประเด็นนี้ไปหารือต่อในการประชุม FTA Joint Implementation Committee (JIC)

(๔) ด้านการเชื่อมโยง ฝ่ายไทยเชิญให้อินเดียเข้าร่วมการประชุมคณะทำงานร่วมสามฝ่าย ไทย-อินเดีย-เมียนมาร์ ด้านการเชื่อมโยงและโครงสร้างพื้นฐาน ในช่วงปลายเดือนกันยายน ๒๕๕๗ ในขณะที่ฝ่ายอินเดียขอให้ฝ่ายไทยจัดคณะมาบรรยายและจัด Workshop เกี่ยวกับโครงการเขตเศรษฐกิจพิเศษทวายให้ภาคเอกชนอินเดียได้รับทราบข้อมูล เพราะสนใจที่จะร่วมมือกับไทยด้าน Coastal Shipping ฝั่งทะเลตะวันออกของอินเดีย นอกจากนี้ ฝ่ายอินเดียยังให้ความสำคัญกับการเชื่อมโยงทางอากาศ โดยต้องการให้มีเที่ยวบินเชื่อมไทยกับเมืองต่างๆ ในอินเดียเพิ่มมากขึ้น โดยเฉพาะระหว่างกรุงเทพฯ และเมืองกูวาฮาติ ซึ่งเป็นเมืองหลวงของรัฐอัสสัม เนื่องจากอินเดียให้ความสำคัญกับการพัฒนาภาคตะวันออกเฉียงเหนือ โดยอาจมีจุดแวะระหว่างทางอีกหนึ่งจุด เช่น เมืองใดเมืองหนึ่งในเมียนมาร์ ทั้งนี้ จากรายงานล่าสุด ได้มีการประชุม second Thailand-India Joint Working Group Meeting on Connectivity and Infrastructure ครั้งที่ ๒ เมื่อวันที่ ๒๙ กันยายน ๒๕๕๗ โดยฝ่ายอินเดียแสดงความสนใจเรื่องการสร้างท่าเรือทวายและการจัดตั้งเขตเศรษฐกิจพิเศษของไทย ซึ่งสามารถเชื่อมโยงกับภาคตะวันออกเฉียงเหนือของอินเดีย และทั้งสองฝ่ายเห็นพ้องที่จะพิจารณาความเป็นไปได้ในการเพิ่มเส้นทางบินระหว่างกรุงเทพฯ และเมืองกูวาฮาติ

**ผู้แทนบริษัท เจริญโภคภัณฑ์ (อินเดีย) จำกัด** ได้สอบถามว่า ในระหว่างการประชุมฯ ได้มีการหารือเกี่ยวกับการแก้ไขปัญหากฎระเบียบของทางการอินเดียในเรื่องกองทุนสำรองเลี้ยงชีพ (Provident Fund) ที่บริษัทไทยและลูกจ้างชาวไทยไม่สามารถขอรับเงินสมทบของกิจการคืนจากกองทุนสำรองเลี้ยงชีพหรือไม่ รวมทั้งได้ขอให้หน่วยราชการที่เกี่ยวข้องผลักดันให้มีการแก้ไขประเด็นปัญหาดังกล่าวกับฝ่ายอินเดียต่อไป

**มติที่ประชุม** รับทราบ และขอให้หน่วยงานที่เกี่ยวข้องร่วมกันผลักดันให้มีการแก้ไขปัญหาอุปสรรคของภาคเอกชนและแรงงานไทยในประเด็นเรื่องกองทุนสำรองเลี้ยงชีพ (Provident Fund) รวมถึงการขอรับการตรวจลงตราระยะยาวให้แก่นักธุรกิจไทย เพื่อให้มีผลเป็นรูปธรรมต่อไป

**๒.๒ ผลการเยือนอินเดียของอธิบดีกรมเอเชียใต้ ตะวันออกกลางและแอฟริกา เมื่อวันที่ ๑๙-๒๑ สิงหาคม ๒๕๕๗**

**รองประธานและฝ่ายเลขานุการ** ในระหว่างวันที่ ๑๙-๒๑ สิงหาคม ๒๕๕๗ อธิบดีกรมเอเชียใต้ฯ ได้เดินทางเยือนประเทศอินเดีย เพื่อเตรียมการประชุม FOC ไทย-อินเดีย โดยได้พบหารือกับนาย Sanjay Bhattacharyya ตำแหน่ง Joint Secretary ของกระทรวง การต่างประเทศอินเดีย นอกจากประเด็นเรื่องการเตรียมการด้านสารัตถะของการจัดประชุม FOC แล้ว ยังได้มีการหารือในประเด็นอื่นๆ เช่น

(๑) การเสด็จเยือนประเทศอินเดียของสมเด็จพระเทพรัตนราชสุดาฯ สยามบรมราชกุมารี เมื่อเดือนมิถุนายน ๒๕๕๗ โดยเอกอัครราชทูต ณ กรุงนิวเดลี ได้กล่าวขอบคุณฝ่ายอินเดียที่ได้ถวายการต้อนรับอย่างสมพระเกียรติ และแจ้งว่า พระองค์ทรงสนพระทัยที่จะเสด็จฯ เยือนรัฐอรุณาจัลประเทศ และเมืองชิลลอง (รัฐเมฆาลัย) ในปีหน้า

 (๒) ฝ่ายอินเดียกราบบังคมทูลเชิญสมเด็จพระบรมโอรสาธิราชฯ สยามมกุฎราชกุมารเสด็จฯ เยือนประเทศอินเดีย ตามคำกราบบังคมทูลของ รองประธานาธิบดีอินเดีย ซึ่งอธิบดีฯ ได้แจ้งว่า เมื่อปีที่ผ่านมา สมเด็จพระบรมโอรสาธิราชฯ ทรงมีพระราชกรณียกิจในต่างประเทศ จึงไม่สามารถเสด็จฯ เยือนประเทศอินเดียได้

(๓) สถานเอกอัครราชทูต ณ กรุงนิวเดลี มีโครงการนำอดีตเอกอัครราชทูตอินเดียประจำประเทศไทยเยือนไทย ซึ่งขณะนี้มีอดีตเอกอัครราชทูตอินเดีย ๓ คน ตอบรับที่จะเดินทางไป ซึ่งคาดว่าน่าจะสามารถดำเนินโครงการได้ในช่วงปลายปีนี้ นอกจากนี้ ยังได้มีการเชิญมุขมนตรีของรัฐต่างๆ โดยเฉพาะทางภาคตะวันออกเฉียงเหนือเยือนประเทศไทย เพื่อเสริมสร้างความเข้าใจระหว่างกัน โดยเฉพาะอย่างยิ่ง รัฐทางภาคตะวันออกเฉียงเหนือมีความสัมพันธ์ทางวัฒนธรรมกับไทยเป็นอย่างมาก

(๔) ฝ่ายไทยได้ยกประเด็นด้านเศรษฐกิจขึ้นหารือกับฝ่ายอินเดีย เช่น ประเด็นเรื่องนโยบายการนำเข้าทองและเครื่องประดับของรัฐบาลอินเดีย และ การเชื่อมโยงทางการบินระหว่างไทยกับอินเดีย โดยฝ่ายอินเดียแจ้งว่า อาจเสนอให้ภาคเอกชนทดลองเปิดเส้นทางการบินกรุงเทพฯ – กูวาฮาติ (รัฐอัสสัม) เป็นระยะเวลา ๖ เดือน และสรุปผลอีกครั้งว่าจะทำการบินต่อไปหรือไม่ หรืออาจจะเพิ่มเส้นทาง กรุงเทพฯ- มัณฑะเลย์-กูวาฮาติ ซึ่งเอกอัครราชทูตฯ แสดงความเห็นว่า การขออนุญาตจากรัฐบาลเมียนมาร์อาจต้องใช้เวลานาน จึงเห็นว่าน่าจะเพิ่มจุดหมายปลายทางในอินเดียมากกว่า เช่น เมืองคยาหรือพาราณสี

**ประธาน** ได้สอบถามเกี่ยวกับความเป็นไปได้ในการเพิ่มเส้นทางการบินในอินเดียของบริษัท การบินไทย จำกัด (มหาชน) และบริษัทไทยสมายล์แอร์เวย์ จำกัด ในเส้นทางกรุงเทพฯ-กูวาฮาติ และเส้นทางอื่นๆ มายังอินเดีย รวมถึงเมืองวิสาขปัทนัม (Visakhapatnam) ในรัฐอานธรประเทศ ซึ่งเป็นเมืองท่าสำคัญทางชายฝั่งทะเลตะวันออกของอินเดีย และมีบรรดานักธุรกิจ องค์กรภาคเอกชนและสมาคมการท่องเที่ยวของอินเดียได้เรียกร้องให้ฝ่ายไทยพิจารณาเปิดเส้นทางการบินกรุงเทพฯ – วิสาขปัทนัม หรือให้เส้นทางการบินกรุงเทพฯ-ไฮเดอราบัดมีจุดแวะผ่านที่เมือง วิสาขปัทนัม เพื่อช่วยอำนวยความสะดวกในการเพิ่มพูนความร่วมมือทางเศรษฐกิจ การค้าและการลงทุนระหว่างไทยกับรัฐอานธรประเทศของอินเดีย ในระหว่างการเดินทางไปเยือนเมืองดังกล่าวของกงสุลใหญ่ฯ และคณะเพื่อดำเนินโครงการประชาสัมพันธ์โอกาสด้านเศรษฐกิจการค้าการลงทุนของไทย เมื่อเดือนกันยายนที่ผ่านมา

**ผู้จัดการบริษัท การบินไทย จำกัด (มหาชน) สาขาเมืองเจนไน** ได้ให้ความเห็นว่า ปัจจุบันบริษัท การบินไทย จำกัด (มหาชน) ได้เปิดให้บริการเที่ยวบินในเส้นทางระหว่างประเทศไทย มายังสาธารณรัฐอินเดียใน ๖ เมืองหลัก ได้แก่ นิวเดลี มุมไบ กัลกัตตา บังคาลอร์ ไฮเดอราบัด และเจนไน โดยทางบริษัทฯ ไม่ได้หยุดยั้งที่จะขยายการให้บริการไปยังเมืองอื่นๆ ของอินเดีย ซึ่งขณะนี้บริษัทฯ ได้มีการประเมินสถานการณ์ความต้องการในการเดินทางไปยังเมืองอื่นที่กำหนดให้เป็นเมืองรอง (2nd Tier Cities) อยู่ตลอดเวลา เพราะการดำเนินธุรกิจการบินไม่สามารถที่จะหยุดนิ่งอยู่กับที่ได้ แต่ทว่าในปัจจุบันบริษัทฯ ยังไม่มีความพร้อมที่จะเปิดให้บริการเที่ยวบินไปยังหัวเมืองระดับ ๒ ได้เนื่องจากจำนวนเครื่องบินของบริษัทฯ ที่มีอยู่ในปัจจุบัน ยังไม่เพียงพอแก่การเปิดให้บริการในเส้นทางการบินใหม่ๆ ได้

จากกรณีที่มีนักธุรกิจได้เรียกร้องให้เปิดให้บริการเที่ยวบินไปยังเมืองวิสาขปัทนัมนั้น เนื่องจากบริษัทฯ ได้ให้บริการเที่ยวบินไปยังเมืองไฮเดอราบัดอยู่แล้วด้วยความถี่ ๔ เที่ยวบินต่อสัปดาห์ และจะเพิ่มเป็น ๕ เที่ยวบินต่อสัปดาห์ในช่วงตารางการบิน ฤดูหนาว (๒๖ ตุลาคม ๒๕๕๗-๒๘ มีนาคม ๒๕๕๘) และหากความต้องการเดินทางของประชาชนในท้องถิ่นและบริเวณใกล้เคียงนั้นมีปริมาณคงที่หรือมีแนวโน้มเพิ่มขึ้นอย่างชัดเจน ทางบริษัทฯ ก็จะพิจารณาเพิ่มเที่ยวบินเป็น ๗ เที่ยวต่อสัปดาห์ในช่วงตารางการบินฤดูร้อนหน้า (๒๙ มีนาคม ๒๕๕๘) เป็นต้นไป

 สาเหตุที่ทำให้บริษัทฯ ไม่สามารถเพิ่มเส้นทางการให้บริการได้ในช่วงที่ผ่านมา สืบเนื่องจาก สถานการณ์ความไม่สงบทางการเมืองของประเทศไทย ซึ่งส่งผลกระทบต่อการตัดสินใจในการเดินทางของทั้งนักธุรกิจและนักท่องเที่ยว รวมทั้งการเลือกใช้สายการบินไทย ทำให้บริษัทฯ ขาดสภาพคล่องทางการเงิน และเป็นผลให้ การพิจารณาจัดซื้อเครื่องบินใหม่เพิ่มเติมหรือแผนการเพิ่มเส้นทางการให้บริการต้องถูกระงับหรือชะลอการดำเนินการตามแผนที่วางไว้

 อนึ่ง ในการพิจารณาเปิดให้บริการในเส้นทางใหม่ๆ นั้น ทางบริษัทฯ ต้องทำการศึกษาถึงความเป็นไปได้ของการเปิดตลาด การตอบรับของผู้โดยสารโดยพิจารณาจากความต้องการในการเดินทาง และต้นทุนของการดำเนินการ ซึ่งปัจจุบันใน ๖ เมืองหลักที่บริษัทฯ เปิดให้บริการนั้น กำลังประสบปัญหาที่ไม่อาจหลีกเลี่ยงได้ คือ การคิดค่าธรรมเนียมในการลงจอดและค่าบริการภาคพื้นดินจากหน่วยงาน การท่าอากาศยาน ซึ่งเป็นผู้ผูกขาดการให้บริการแต่เพียงผู้เดียว ในขณะที่สถานการณ์ การแข่งขันในตลาดการบินเพิ่มสูงขึ้น สายการบินต่างๆ จึงต้องรับภาระค่าใช้จ่ายที่ถูกเรียกเก็บไว้แต่เพียงผู้เดียว ซึ่งทำให้ต้นทุนของการดำเนินการเพิ่มสูงขึ้นและผลกำไรของบริษัทการบินก็ลดต่ำลง

**มติที่ประชุม** รับทราบ

 **๒.๓** **การจัดตั้ง Thailand-India Business Forum**

**รองประธานและฝ่ายเลขานุการ** เมื่อวันที่ ๑๘ สิงหาคม ๒๕๕๗ อธิบดีกรมเอเชียใต้ฯ ได้เชิญนายอนุสรณ์ มุทราอิศ ประธานสภาธุรกิจไทย-อินเดีย ซึ่งอยู่ภายใต้สภาหอการค้าแห่งประเทศไทย และผู้บริหารของบริษัทเดลต้าอิเล็คทรอนิกส์มาพบที่กระทรวง การต่างประเทศ และได้มีการหารือในเรื่องการจัดตั้ง Thailand-India Business Forum ด้วย โดยนายอนุสรณ์ฯ กล่าวว่า ฝ่ายไทยและอินเดียได้แจ้งรายชื่อผู้แทนของแต่ละฝ่ายที่จะร่วมเป็นกรรมการใน Business Forum แล้ว โดยฝ่ายไทยจะมีผู้แทนระดับประธานสภา/สมาคมธุรกิจต่างๆ เข้าร่วม อาทิ ประธานสมาคมธนาคารไทย สมาคมประมง สมาคมธุรกิจเคมีภัณฑ์ ฯลฯ ขณะที่ผู้แทนฝ่ายอินเดียประกอบด้วยประธาน/ผู้บริหารระดับสูงของบริษัทชั้นนำต่างๆ ของอินเดีย รวมฝ่ายละ ๑๕ คน ดังมีรายชื่อปรากฎตามเอกสารประกอบการประชุมที่ได้รับจากผู้อำนวยการสำนักงานเศรษฐกิจการลงทุน ณ เมืองมุมไบ อย่างไรก็ดี มีการตั้งข้อสังเกตจากหลายฝ่ายว่า รายชื่อคณะกรรมการของ Business Forum ยังขาดผู้แทนบริษัทขนาดใหญ่ของไทยที่เข้ามาลงทุนในอินเดีย เช่น บริษัท เจริญโภคภัณฑ์ (อินเดีย) จำกัด บริษัท พฤกษา เรียลเอสเตท จำกัด หรือบริษัท การบินไทย จำกัด (มหาชน) สำหรับสถานะล่าสุด ของการจัดตั้ง Thailand-India Business Forum นั้น ทั้งฝ่ายไทยและอินเดียได้แสดงความประสงค์ที่จะจัดการประชุม Business Forum ครั้งแรก แต่ยังไม่มีข้อยุติว่า ฝ่ายใดจะเป็นเจ้าภาพจัดการประชุมดังกล่าว

**ผู้แทนบริษัท เจริญโภคภัณฑ์ (อินเดีย) จำกัด** สอบถามถึงที่มาของรายชื่อคณะกรรมการและการแต่งตั้งคณะกรรมการของ Thailand-India Business Forum และเห็นว่าหน่วยงาน ที่เกี่ยวข้องควรพิจารณาให้ครอบคลุมบริษัทต่างๆ ของไทยที่เข้ามาลงทุนในอินเดีย เพื่อให้เข้ามามีบทบาทและมีส่วนร่วมในการดำเนินงานของ Thailand-India Business Forum ด้วย

**รองประธานและฝ่ายเลขานุการ** ชี้แจงถึงความเป็นมาของการจัดตั้ง Thailand-India Business Forum ว่าเป็นข้อเสนอของฝ่ายอินเดียที่ให้มีการจัดตั้งขึ้นระหว่างการประชุมหารือสองฝ่ายในช่วงการเยือนประเทศอินเดียของนายกรัฐมนตรี (นางสาวยิ่งลักษณ์ ชินวัตร) เมื่อวันที่ ๒๔-๒๖ มกราคม ๒๕๕๕ ซึ่งต่อมา สำนักงานคณะกรรมการส่งเสริมการลงทุน (สกท.) ได้รับมอบหมายให้เป็นหน่วยงานรับผิดชอบใน การประสานงานกับภาคเอกชนของไทยและอินเดียในการจัดตั้ง Forum ดังกล่าว ซึ่งเมื่อเดือนกุมภาพันธ์ ๒๕๕๖ สกท. ได้จัดประชุมหารือกับผู้แทนสภาหอการค้าฯ และสภาอุตสาหกรรมฯ และมีมติเห็นชอบให้สภาธุรกิจไทย-อินเดียเป็นหน่วยงานหลักในการจัดตั้ง Forum ร่วมกับภาคเอกชนของอินเดีย ซึ่งต่อมาสภาธุรกิจไทย-อินเดียก็ได้จัดประชุมหารือกับผู้แทนสภาอุตสาหกรรมฯ ผู้แทนกระทรวงการต่างประเทศ และผู้แทน สกท. เพื่อพิจารณาร่าง TOR ของ Forum ที่ฝ่ายอินเดียเป็นผู้เสนอ ส่วนสาเหตุที่มาของการกำหนดรายชื่อคณะกรรมการดังกล่าวนั้น อาจต้องสอบถามเพิ่มเติมจาก สกท. และสภาธุรกิจไทย-อินเดียต่อไป

**มติที่ประชุม** รับทราบสถานะของการจัดตั้งThailand-India Business Forum และให้หน่วยงาน ที่เกี่ยวข้องพิจารณาประสานงานกับ สกท. และสภาธุรกิจไทย-อินเดียในการให้บริษัทไทยที่เข้าไปลงทุนในประเทศอินเดียได้เข้ามามีส่วนร่วมใน Thailand-India Business Forum และมีส่วนผลักดันประเด็นสำคัญต่างๆ ที่เป็นประโยชน์ต่อ การพัฒนาความร่วมมือทางเศรษฐกิจระหว่างไทยกับอินเดียต่อไป

 **๒.๔ ผลการดำเนินโครงการยุทธศาสตร์และกงสุลสัญจรของสถานกงสุลใหญ่ฯ**

**รองประธานและฝ่ายเลขานุการ** ได้รายงานผลการเบิกจ่ายงบประมาณเพื่อดำเนินโครงการยุทธศาสตร์ฯ ประจำปี ๒๕๕๗ ของสถานกงสุลใหญ่ฯ ซึ่งมีการดำเนินโครงการครบถ้วนและบรรลุวัตถุประสงค์ตามเป้าหมาย และมีการเบิกจ่ายงบประมาณรวมกว่าร้อยละ ๙๕ ทั้งนี้ ในส่วนของรายละเอียดการดำเนินโครงการต่างๆ นั้น ได้นำเสนอในเอกสารรายงานผลการปฏิบัติราชการประจำปีงบประมาณ ๒๕๕๗ แล้ว

|  |  |  |  |
| --- | --- | --- | --- |
| รายการ | งบประมาณ (บาท) | เบิกจ่าย (บาท) (ประมาณ) | ร้อยละ(เบิกจ่าย) |
| งบภารกิจทีมประเทศไทย | ๖๐๐,๐๐๐ | ๕๓๖,๓๔๓  | ๘๙.๔ |
| งบคุ้มครองคนไทยฯ | ๓๕,๐๐๐ | ๓๕,๐๐๐ | ๑๐๐ |
| งบรายจ่ายอื่น โครงการส่งเสริมศักยภาพในการแข่งขันของภาคเอกชนไทยกับนานาประเทศ | ๒๒๐,๐๐๐ | ๒๑๘,๙๙๗ | ๙๙.๙๙ |
| งบรายจ่ายอื่น ค่าใช้จ่ายในการส่งเสริมความสัมพันธ์และขยายความร่วมมือกับประเทศเพื่อนบ้าน  | ๖๐,๐๐๐ | ๖๐,๐๐๐ | ๑๐๐ |
| งบภารกิจเร่งด่วน | ๑๘๐,๐๐๐ | ๑๗๐,๙๔๓ | ๙๕.๒ |
| งบโครงการกงสุลสัญจร | ๑๐๐,๐๐๐  | ๙๘,๐๑๔ | ๙๘ |

**กงสุล** ได้ชี้แจงว่า การดำเนินโครงการกงสุลสัญจรของสถานกงสุลใหญ่ฯ มีวัตถุประสงค์หลักเพื่อเยี่ยมเยียนและให้บริการด้านกงสุลแก่ชุมชนไทย แรงงานและนักเรียนไทยที่ศึกษาอยู่ตามรัฐต่างๆ ในเขตกงสุล โดยในปีงบประมาณ ๒๕๕๗ สถานกงสุลใหญ่ฯ ได้ดำเนินโครงการกงสุลสัญจรรวมทั้งสิ้น ๔ ครั้ง ดังนี้

1. การเยี่ยมเยียนนักเรียนไทยและผู้ต้องหาคนไทยคดียาเสพติด ณ เมือง ไฮเดอราบาด รัฐอานธรประเทศ ระหว่างวันที่ ๓-๕ มีนาคม ๒๕๕๗
2. การดำเนินโครงการกงสุลสัญจร ณ เมืองบังคาลอร์ รัฐกรณาฏกะ เมื่อวันที่ ๑๕ และ ๑๗ มีนาคม ๒๕๕๗ โดยสถานกงสุลใหญ่ฯ ได้ให้บริการงานรับคำร้องขอจัดทำหนังสือเดินทาง งานนิติกรณ์ และการให้คำปรึกษาด้านกฎหมายและการดำเนินชีวิตในประเทศอินเดีย ทั้งนี้ สถานกงสุลใหญ่ฯ ได้รับความอนุเคราะห์ในด้านสถานที่จากบริษัท เจริญโภคภัณฑ์ (อินเดีย) จำกัด ในการให้บริการกงสุลดังกล่าวแก่ชุมชนไทย แรงงานและนักเรียนไทย
3. การเยี่ยมเยียนนักเรียนไทยที่ศึกษาอยู่ที่โรงเรียน Dawn International School และพบหารือผู้บริหารบริษัทไทยฮั้วยางพารา ณ เมืองโคชิน รัฐเกรละ ระหว่างวันที่ ๒๙-๓๑ กรกฎาคม ๒๕๕๗
4. การเยี่ยมเยียนนักเรียนนักศึกษาไทยและการให้บริการงานด้านนิติกรณ์ และการให้คำปรึกษาด้านกฎหมาย การลงทะเบียนเลือกตั้งนอกราชอาณาจักร และการดำเนินชีวิตในประเทศอินเดีย ณ เมืองไมซอร์ รัฐกรณาฏกะ ระหว่างวันที่ ๙ -๑๑ กันยายน ๒๕๕๗

**มติที่ประชุม** รับทราบ

**ระเบียบวาระที่ ๓ เรื่องเพื่อพิจารณา**

**๓.๑ รายงานผลการปฏิบัติราชการประจำปีงบประมาณ ๒๕๕๗ และการจัดทำแผนการปฏิบัติราชการประจำปีงบประมาณ ๒๕๕๘**

**รองประธานและฝ่ายเลขานุการ** การดำเนินงานของสถานกงสุลใหญ่ฯ ประจำปีงบประมาณ ๒๕๕๗ ที่ผ่านมา ได้เน้นเรื่องการส่งเสริมความสัมพันธ์และความร่วมมือกับ ๔ รัฐในเขตกงสุล โดยกงสุลใหญ่ฯ ได้เดินทางไปพบหารือกับเจ้าหน้าที่ระดับสูงของรัฐทมิฬนาฑูและ รัฐกรณาฏกะ รวมถึงการเสริมสร้างความร่วมมือทางเศรษฐกิจ การค้าและการลงทุน โดยได้เข้าร่วมงานส่งเสริมการท่องเที่ยว ซึ่งจัดโดยการท่องเที่ยวแห่งประเทศไทยและสำนักงานส่งเสริมการจัดประชุมและนิทรรศการ (องค์การมหาชน) รวมถึงได้จัดทำโครงการและกิจกรรมต่างๆ เช่น โครงการชี้แจงสถานการณ์ทางการเมืองและเศรษฐกิจของไทยให้หน่วยงานของอินเดียทราบ กิจกรรมจับคู่ทางธุรกิจ เป็นต้น นอกจากนี้ ในรายงานผลการปฏิบัติราชการประจำปีงบประมาณ ๒๕๕๗ ยังได้ระบุถึงการดำเนินงานของสำนักงานส่งเสริมการค้าระหว่างประเทศ ณ เมืองเจนไน ซึ่งได้ดำเนินโครงการทั้งในส่วนของการนำคณะผู้แทนทางการค้าของอินเดียเข้าร่วมงานแสดงสินค้าในประเทศไทยและการต้อนรับคณะผู้แทนจากประเทศไทยที่เดินทางมาเจรจาการค้าที่ประเทศอินเดีย ในมิติด้านสังคมและวัฒนธรรม สถานกงสุลใหญ่ฯ ได้ดำเนินการในส่วนของการเสริมสร้างทัศนคติที่ดีเกี่ยวกับประเทศไทยในหมู่ชาวอินเดีย การจัดกิจกรรมส่งเสริมความร่วมมือทางพุทธศาสนา การพบหารือกับสถาบัน การศึกษา และการส่งเสริมกิจกรรมคนไทย ชุมชนไทยและนักเรียนไทยอย่างต่อเนื่อง รวมทั้งการดำเนินโครงการกงสุลสัญจรเพื่อพบปะและให้บริการกงสุลแก่คนไทยตลอดทั้งปี

 ในส่วนของแผนการปฏิบัติราชการประจำปีงบประมาณ ๒๕๕๘ นั้น ประกอบด้วยแผนการดำเนินการตามมิติต่างๆ ได้แก่ ด้านการเมือง เศรษฐกิจ สังคมและวัฒนธรรม การบริหารและกงสุล ซึ่งมีรายละเอียดปรากฎตามเอกสารประกอบการประชุม

**ประธาน** กล่าวขอบคุณข้าราชการสถานกงสุลใหญ่ฯ และหน่วยงานที่เกี่ยวข้องที่ได้ร่วมกันดำเนินโครงการตามยุทธศาสตร์และแผนการปฏิบัติราชการประจำปีงบประมาณ ๒๕๕๗ จนสำเร็จลุล่วงไปด้วยดี พร้อมทั้งได้จัดทำรายงานผลการปฏิบัติราชการประจำปี ๒๕๕๗ และแผนการปฏิบัติราชการประจำปี ๒๕๕๘ ซึ่งจะได้นำส่งกระทรวงฯ ต่อไป

**ผู้อำนวยการสำนักงานส่งเสริมการค้าระหว่างประเทศ ณ เมืองเจนไน** แจ้งว่าสำนักงานฯ มีภารกิจ

ในด้านการส่งเสริมการค้าระหว่างไทยกับอินเดีย ทั้งในส่วนของการนำคณะผู้แทนทางการค้าอินเดียเข้าร่วมงานแสดงสินค้าในประเทศไทย และการต้อนรับคณะผู้แทนจากประเทศไทยที่เดินทางมาเจรจาการค้าที่อินเดีย โดยในปี ๒๕๕๗ มีการจัดงานส่งเสริมการค้าที่สำคัญ คือ งาน Thailand Exhibition 2014 ณ Chennai Trade Center เมืองเจนไนซึ่งมีผู้ประกอบการจากประเทศไทยเข้าร่วมงานกว่า ๓๐ บริษัท รวมทั้งผู้ผลิตสินค้าหนึ่งตำบลหนึ่งผลิตภัณฑ์ (OTOP) และมีชาวอินเดียเข้าร่วมงานอย่างคับคั่ง อย่างไรก็ดี สำนักงานฯ เห็นว่าอาจต้องมีการปรับปรุงการจัดงานดังกล่าวให้เป็นงาน showcase ของสินค้าไทยที่มีการแบ่งประเภทของสินค้าอย่างชัดเจน โดยในปีงบประมาณใหม่นี้ สำนักงานฯ มีแผนที่จะจัดงานดังกล่าวในช่วงเดือนมีนาคม ๒๕๕๘ ทั้งนี้ หากหน่วยงานต่างๆ ภายใต้ทีมประเทศไทยมีข้อคิดเห็นและข้อเสนอแนะเพิ่มเติมประการใดเกี่ยวกับการดำเนินภารกิจในการส่งเสริมการค้าระหว่างไทยกับอินเดีย สำนักงานฯ ก็ยินดีรับฟังและพิจารณาข้อเสนอดังกล่าวด้วยดี

**มติที่ประชุม** รับทราบและให้มีการนำแผนการปฏิบัติราชการประจำปีงบประมาณ ๒๕๕๘ ไปสู่ การปฏิบัติต่อไป

 **๓.๒ การจัดงานเฉลิมพระเกียรติพระบาทสมเด็จพระเจ้าอยู่หัวในวโรกาสมหามงคลเฉลิมพระชนมพรรษา ๕ ธันวาคม ๒๕๕๗**

**รองประธานและฝ่ายเลขานุการ** สถานกงสุลใหญ่ฯเตรียมจัดงานเฉลิมพระเกียรติพระบาทสมเด็จพระเจ้าอยู่หัว เนื่องในวโรกาสมหามงคลเฉลิมพระชนมพรรษา ๘๗ พรรษา เพื่อแสดงออกถึงความจงรักภักดีและความสำนึกในพระมหากรุณาธิคุณของพระองค์ที่ทรงมีต่อพสกนิกรชาวไทย โดยมีกำหนดการจัดงานเป็น ๒ ช่วง คือ ช่วงแรก เป็นการจัดงานวันชาติไทยและพิธีถวายพระพรเนื่องในวโรกาสวันเฉลิมพระชนมพรรษาพระบาทสมเด็จพระเจ้าอยู่หัว ในวันศุกร์ที่ ๕ ธันวาคม ๒๕๕๗ ระหว่างเวลา ๑๗.๐๐ - ๒๑.๐๐ น. ณ โรงแรม ITC Grand Chola และช่วงที่สอง เป็นการจัดพิธีเจริญพระพุทธมนต์และการทำบุญเลี้ยงพระภิกษุสงฆ์ ในวันอาทิตย์ที่ ๗ ธันวาคม ๒๕๕๗ ตั้งแต่เวลา ๑๐.๓๐ น. ณ อาคารที่ทำการสถานกงสุลใหญ่ฯ โดยจะมีพิธีสวดเจริญพระพุทธมนต์ พิธีจุดเทียนชัย การกล่าวถวายราชสดุดีเฉลิมพระเกียรติ และการร่วมร้องเพลงสรรเสริญพระบารมีและเพลงสดุดีมหาราชา หลังจากนั้น จะเป็นการถวายภัตตาหารเพลแด่พระภิกษุสงฆ์ ภายหลังเสร็จพิธีจะเป็นการรับประทานอาหารกลางวันร่วมกัน ในการนี้ จึงขอหารือที่ประชุมในส่วนที่เกี่ยวข้องกับกำหนดการจัดงานและสถานที่ว่ามีความเหมาะสมหรือไม่ และขอความร่วมมือจากทุกฝ่ายใน การสนับสนุนการจัดงานดังกล่าวด้วย

**ผู้แทนบริษัท เจริญโภคภัณฑ์ อินเดีย จำกัด** ยินดีให้การสนับสนุนเจ้าหน้าที่รวม ๔ คน เพื่อทำหน้าที่เป็นพิธีกร ควบคุมอุปกรณ์เครื่องเสียง และประดับตกแต่งสถานที่ของงานเฉลิม พระเกียรติที่จะจัดที่โรงแรม ITC Grand Chola

**ผู้แทนบริษัท ร้อกเวิธ จำกัด (มหาชน)** ยินดีนำขนมไทยมาสนับสนุนในงานเฉลิมพระเกียรติดังกล่าว

**ผู้จัดการ บริษัท การบินไทย จำกัด (มหาชน)** ยินดีพิจารณาให้การสนับสนุนในเรื่องการขนส่งดอกไม้ประดับตกแต่งงานเฉลิมพระเกียรติในวันที่ ๕ ธันวาคม ๒๕๕๗ โดยขอให้สถานกงสุลใหญ่ฯ มีหนังสือแจ้งขอความอนุเคราะห์จากบริษัทฯ ต่อไป

**ประธาน**  ขอให้เจ้าหน้าที่และหน่วยงานต่างๆ ที่ดูแลรับผิดชอบงานในแต่ละส่วนประสานงานกันอย่างใกล้ชิด เพื่อให้การจัดงานวันเฉลิมพระชนมพรรษาพระบาทสมเด็จพระเจ้าอยู่หัวเป็นไปด้วยความเรียบร้อยและสมพระเกียรติ และขอเชิญชวนชาวไทยทุกท่านที่พำนักในเมืองเจนไนร่วมกันเป็นเจ้าภาพในการจัดงานดังกล่าว

**มติที่ประชุม** เห็นชอบกำหนดการและสถานที่ในการจัดงานทั้งสองช่วง โดยให้มีการหารือระหว่างเจ้าหน้าที่ผู้รับผิดชอบอย่างใกล้ชิดต่อไป

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

 นางสาวพรพิมล สุคันธวณิช

รองประธานและฝ่ายเลขานุการ

ผู้จดบันทึกการประชุม